Før du køber bolig eller bygger nyt, er det en god idé at sætte sig ind i kommuneplaner for dit kommende nabolag. Det er i kommuneplanen, at kommunes politiske strategi tegner rammen for lokalplanlægningen.
Man anvender også kommuneplanen i byggesagsbehandling, hvis der ikke er en lokalplan for det pågældende område.
Kommuneplanen skal ses som kommunens overordnede plan og visioner om byens fysiske udvikling i en række bydele, bysamfund og landområder. Herunder fremgår altså retningslinjer for kommunens udvikling, planmålene for bydelene og landområderne samt de væsentlige arealanvendelser til bl.a.:
eksisterende og fremtidige boligområder, fritidshusområder og landbrugsområder
erhvervsområder og detailhandel
idrætsanlæg og naturområder
veje og anden infrastruktur
Det betyder, at der i kommuneplanen findes retningslinjer for tæthed og anvendelse for bebyggelse, men at planen samtidig skal sørge for bevarelse af kulturhistorisk arv, landskab og natur.